Vier vas oor dwelmlaboratorium in Benoni  Vier mans is Dinsdag in hegtenis geneem nadat daar op ŉ dwelmvervaardigingslaboratorium in Benoni aan die Oos-Rand toegeslaan is. Die Valke se eenheid vir georganiseerde misdaad in Germiston het saam met die Wes-Randse honde-eenheid op die laboratorium toegeslaan nadat ŉ deursoekings-en-beslagleggingslasbrief bekom is. Die ondersoekspan het inligting oor dwelmverwante aktiwiteite in die Lakefield-omgewing opgevolg. Die vier verdagtes word daarvan beskuldig dat hulle onwettige dwelms vervaardig het. Daar is op ŉ groot hoeveelheid van die dwelm Cat afgekom. Die waarde daarvan beloop meer as R3 miljoen. Die polisie het op dwelmvervaardigingstoerusting, chemikalieë, twee voertuie, ŉ Nissan NP200 sowel as ŉ Almera, beslag gelê vir verdere ondersoek. Die vier verdagtes, tussen 23 en 42 jaar ou, word van onwettige dwelmhandel aangekla en sal na verwagting Vrydag in die Benoni-landdroshof verskyn.